
Stjernedikt 1

Om du synest

det ikkje er

nok stjerner

på himmelen,

er det ikkje

anna å gjera

enn å laga

ein høg stige

og gå opp

med nokre

stjerner til.

Frå Per Olav Kaldestad, Sola klappar meg (1990)






Innleiing

Barnelitteraturen omfattar eit mangfald av teksttypar som i utgangspunktet har mykje til felles med vaksenlitteraturens tekstar. Ein finn mange av dei same sjangrane og dei same retoriske verkemidla. Men barnelitteraturen har også sine særtrekk, noko som har samanheng med at dette er tekstar retta mot barn. Derfor er det bruk for lærebøker som utforskar barnelitteraturen, og som formulerer ein teori med utgangspunkt i eit barnelitterært tekstfellesskap.

Eit utvida tekstomgrep betyr at barnelesaren møter tekstar ikkje berre i bøker og på papir, men i film, på tv-skjerm, pc og mobil. Dreiinga mot det visuelle og det digitale har prega utviklinga, tekstane er blitt meir multi-modale. Medialisering av tekstomgrepet fører til endring av barnelitteraturens former, innhald og funksjonar, og til meir varierte lesarroller. I Barnelitteratur – sjangrar og teksttypar ligg hovudvekta i framstillinga på den litteraturen lesaren møter i bokform. Men fordi visuelle uttrykksformer stadig oftare finn vegen inn i bøker utgitt for barn, vil samspelet med bilde, lyd og skjerm tidvis vere ein del av denne lærebokas tekstunivers.

Sjanger er ein del av tittelen på boka og eit sentralt omgrep i framstillinga. Ordet sjanger (latin: genus) betyr «slekt, art» og er nemninga på ein kategori tekstar som har ein del fellestrekk anten i uttrykksform eller innhald. Barn klassifiserer mest etter innhald og motiv, dei vil lese «noko om hestar, om sjørøvarar, om fotball eller om monster», eller dei klassifiserer bøkene etter kva kjensler dei framkallar: «noko morosamt, spennande eller trist». Likevel utviklar dei tidleg sjangerbevisstheit. Niåringen Svein uttrykkjer sjangerkompetanse når han i klasserommet gir denne forklaringa på kva ei forteljing er: «Først leser vi om begynnelsen, så hva den er om, hva som er spennende, og til slutt leser vi om slutten.»

Sjangerkompetanse er noko ein øver opp gjennom heile livet. Sjangerkategoriane er mange og ulike. Allereie i antikken var dramatikk (tek-star laga for framføring på ei scene) og epikk (forteljande dikting) rekna som overgripande skjønnlitterære sjangrar eller kategoriar. Mot slutten av 1700-talet kjem lyrikken med som ein tredje hovudkategori. Under dei tre hovudsjangrane finst det eit heilt hierarki av undersjangrar. Hovudsjangeren epikk omfattar for eksempel forteljande undersjangrar som even-tyr, fabel, novelle og roman. Og under paraplynemninga roman finn ein spenningsromanen, den historiske romanen, fantasyromanen, kjærleiksromanen osv.

Som fiksjonstekstar har også sakprosaen eigne sjangrar, for eksempel biografien, leksikonet, reiseskildringa, den historisk forteljinga, essayet. Sjangrane er altså ei form for tekstkategorisering. Kategoriseringa skjer ofte allereie i møtet med dei sjangermarkørane som finst i tekstens peritekstar: Omslag med framside og bakside, innsidepermar og tittelblad aktiviserer bestemte sjangerforventningar eller teksterfaringar.

Sjangerstudiet har ofte blitt samanlikna med botanikaren si klassifisering av ulike artar. Det gjeld å skape orden og oversikt i tekstmangfaldet. Men fordi litteraturstudiet er ein fortolkingsvitskap, vil det vere ulike oppfatningar av kva sjanger ein tekst tilhøyrer. For oss som har laga denne læreboka, er det viktig å understreke at sjangerkategorisering skal vere ei hjelp i arbeidet med å kjenne igjen og forstå korleis tekstar er formgitt. Eit slikt arbeid må likevel aldri utvikle seg til fundamentalisme, ei prøve på om ein har «treft» sjangeren. Det er lenge sidan sjangerforskinga gjorde det klart at sjangrane ikkje er absolutte kategoriar, heller ikkje dei tre skjønnlitterære hovudsjangrane: epikk, lyrikk og dramatikk. Fordi den samfunnsmessige samanhengen tekstane skriv seg inn i, endrar seg, vil ein også sjå sjangrar og undersjangrar som skrivevanar under stadig endring og utvikling. Den danske litteraturforskaren Per Stounbjerg (2013, s. 29) formulerer det på denne måten:


Litteraturen har […] i mere enn 200 år fornægtet, overskredet eller opløst forestillingen om faste genrer. Toneangivende teorier har […] understreget det nærmest umulige i konsistente substansielle bestemmelser av genrene. For eksempel ved at foreslå, at digte slet og ret er de tekster, vi accepterer at læse som digte.



Spissformuleringa er gyldig også for andre sjangrar.

Som litterært felt har barnelitteraturen i fleire tiår fungert som verkstad for sjangereksperiment. Tøying av sjangergrensene mellom fiksjon og sakprosa, og mellom teksttypar som bildebok, teikneserie og visuell roman, har vore merkbar og relativiserer innarbeidde kategoriar. Når barnelitteraturen flyttar seg mellom ulike medieplattformer, set det fart i oppmjukinga av sjangerkonvensjonane.

Teksttype er ein annan del av tittelen på boka. Omgrepet blir ofte brukt synonymt med omgrepet sjanger, altså som samanfallande omgrep utan nokon klar distinksjon dei imellom. Slik er det ikkje. Teksttypar er grunnleggjande framstillingsformer, som for eksempel å beskrive (beskrivande tekst), fortelje (narrativ eller forteljande tekst), forklare (resonnerande tekst) og grunngi (argumenterande tekst). Omgrepet teksttype viser såleis ikkje til faktiske tekstar, men til den eller dei framstillingsformene som er realiserte i faktiske tekstar. Dei fleste tekstar er prega av eit samspel av ulike teksttypar. I sjangeren forteljing finn ein for eksempel både narrative og deskriptive teksttypar. Likeins vil ei fagbok for barn om eit naturfagleg emne ofte vere eit konglomerat av informerande, forklarande, argumenterande, narrative og deskriptive teksttypar. Grovt sett kan ein seie at teksttypar karakteriserer framstillingsformene som kjenneteiknar større eller mindre delar av ein tekst, mens sjangernemninga karakteriserer teksten som heilskap (jf. Breivega & Johansen, 2016).

Barnelitteratur – sjangrar og teksttypar er tenkt som grunnbok i barnelitteraturkunnskap. Boka drøftar tekstteoretiske og didaktiske problem knytte til litterære tekstar og teksttypar som det blir arbeidd med i barne-hagen og på barnesteget i grunnskulen. Med ei slik avgrensing håper vi å gjere studiet aktuelt og profesjonsretta. Boka gir ei samla og brei framstilling av det barnelitterære feltet. Denne femte utgåva av boka inneheld ni kapittel. Fleire kapittel er grundig reviderte med nyare teoriorientering og teksteksempel, og eitt kapittel (kap. 9) er heilt nytt.

Kapittel 1 reflekterer over lesing som individuell og sosial hending. Kapittel 2 drøftar barnelitteraturens estetikk med vekt på barneperspektivet som karakteristisk forteljarposisjon.

Kapitla 3–7 gir ei oversikt over dei mest utbreidde sjangrane og teksttypane innanfor barnelitteraturen: bildebøker, eventyr og fablar, forteljande prosa, rim, regler, songar og dikt, og sakprosa. Desse kapitla gir også eksempel på korleis barnelitteraturen utvidar tekstomgrepet, tøyer sjangergrenser og skaper nye forteljingsformer ved å gå i dialog med utbreidde medium innanfor det barnekulturelle feltet.

Kapittel 8 presenterer skiftande tiders førestillingar om barn og barn-dom og korleis desse førestillingane kjem til uttrykk i barnelitteraturen. Kapittel 9 drøftar litteraturformidling i barnehage og skule.

Eit rikt utval teksteksempel frå norsk og omsett barnelitteratur illustrerer litteraturteoretiske problemstillingar og representerer mangfaldet i barnelitteraturens tematikk og uttrykksmåtar. Nokre eksempel er henta frå den medialiserte barnekulturen.

Barnelitteratur – sjangrar og teksttypar er ei bok for studentar og for andre som søkjer kunnskap om barnelitteratur. Boka kombinerer litteraturteori og sjangerkunnskap med didaktiske og formidlingsmessige perspektiv, og ho er utstyrt med eit fyldig noteapparat der det blir vist til aktuelle referansar og supplerande litteratur. Stikkordregisteret skal gjere det lettare å bruke boka.

Barnelitteratur – sjangrar og teksttypar kom første gong ut i 2000, med Tone Birkeland, Ingeborg Mjør og Gunvor Risa som forfattarar. Sidan har boka vore revidert fire gonger. Første gong i 2006 med dei same forfattarane, så i 2012 med Birkeland og Mjør som forfattarar, og i 2018 med Birke-land, Mjør og Anne-Stefi Teigland som forfattarar. Ingeborg Mjør døydde i 2014. Når ho likevel var oppført som forfattar i 2018, var det fordi fleire av bokas analyseeksempel og faglege resonnement var hennar.

I femte reviderte utgåve av boka er det med Tone Birkeland og Anne-Stefi Teigland som forfattarar. Også i denne utgåva finst det faglege spor etter Gunvor Risa og Ingeborg Mjør, viktige stemmer i bokas faglege historie. Vi er glade for at dei framleis er med.

Bergen, mai 2025

Tone Birkeland

Anne-Stefi Teigland








KAPITTEL 1
Å erfare litteratur

«Å dikta er på mange måtar det same som å lyga», skriv Rune Belsvik, og legg til: «Viss du har prøvd å lyga nokon gong, så veit du kor vanskeleg det er å dikta opp noko som ikkje er sant.» Påminninga er framført av forteljaren i den første boka om Dustefjerten: Dustefjerten (1991). Forteljaren er framstilt som ein vaksen forfattar med skrivesperre, og i denne innleiande delen diskuterer han problemet med å forløyse forteljinga: Korleis skal han lyge så folk vil tru det han skriv? Korleis forme ei forteljing som andre vil ha glede av å lese?

Lesaren må gjennom mange uferdige versjonar før den første forteljinga om det vesle landet ved bekken kjem: Dustefjerten og det store bekkerøveriet. Her møter vi eit landskap som vi kan kjenne oss igjen i, og eit person-galleri som oppmuntrar til undring og refleksjon. Men i denne første boka er det rammeforteljinga som dominerer, og ho er framstilt som ei forteljing om korleis ei forteljing blir til.1

Fiksjon er eit samleomgrep for det som er oppdikta, anten vi snakkar om film, teater eller litteratur. Omgrepet kjem av det latinske ordet fingere, som betyr «å finne på, tenkje ut, dikte opp». Fiktive tekstar konstruerer hendingar. Dei kan ikkje etterprøvast på same måten som ei sann, historisk framstilling kan. Likevel tilbyr dei erfaringar. Det dreier seg om å iscenesetje det som kunne ha hendt viss, og dette viss-et er det berre fantasien som set grenser for. I diktet «Bedrøvet fugl» (1956/2022) tematiserer André Bjerke balansen mellom fiksjon og verkelegheit. Han gir oss namnet Pindia-Pampistiko-Pampibanon og fortel om ein mørkegul fugl som verken har budd i India eller i Libanon, og som sørgjer fordi han ikkje finst. Den siste strofa går slik:


Men hvorfor nettopp Libanon?

og hvorfor nettopp India?

og kan vi ikke si da mon,

at vi har laget Pindia-

Pampistiko-Pampibanon?

Så får den sove godt i kveld

fordi den fins allikevel!



Pindia-Pampistiko-Pampibanon er oppdikta og finst ikkje i verkelegheita. Men om vi ser fuglen for oss mens vi les, kjenner på sorga hans, finst han då? Og i så fall: Kvar finst han?

Å utvikle kompetanse om fiktive framstillingar handlar om å forstå reglar og rammer for konstruksjonar av hendingar: narrativ kompetanse. Men det handlar også om å etablere grunnlag for å akseptere fiksjon som noko som er oppdikta: fiksjonskompetanse. Ei fiktiv forteljing fortel ikkje om noko som har hendt, men om noko som kunne ha hendt … Evna til å førestille seg, sjå for seg ikkje-eksisterande situasjonar, fenomen og emosjonar, er ein viktig del av fiksjonskompetansen. Når denne evna er etablert, vil ein kunne interessere seg for fiktive univers på same måten som ein interesserer seg for verkelege hendingar.2

I arbeidet med å leie barn inn i ulike tekstunivers må ein leggje vekt på å utvikle både narrativ kompetanse og fiksjonskompetanse. Det er forskjell mellom fiksjon og verkelegheit, men det er også sterke koplingar. I dette kapittelet diskuterer vi kva litteratur kan gi oss, og vi startar med å introdusere lesing som kognitiv og sosial erfaring.


Lesing som kognitiv og sosial erfaring

«Fortel om då eg var liten», er ei hyppig etterlysing frå barn: «Fortel om den gongen eg datt i bekken», eller «om den gongen eg ikkje ville gå heim frå barnehagen». Gjennom forteljingar set vi ord på kven vi er, og på opplevingar vi har hatt. Ei hending som er forma i ei forteljing, kan framførast fleire gonger og slik etablere grunnlag for erkjenning. Forteljinga får oss til å hugse og til å sjå hendingane utanfrå, og ved å repetere forteljinga kan vi justere henne. Drivkrafta er den lineære utforminga: Ei handlingsrekkje forma i tid og rom, og som involverer éin eller fleire aktørar. Som menneske har vi alle behov for narrative mønster som kan setje opplevingar og erfaringar inn i ein samanheng. Den danske forfattaren Lene Kaaberbøl uttrykkjer det slik: «Vi kan ikke forstå verden uden at fortælle den, og vi kan ikke forstå os selv og manglen på sammenhæng uden fortællingen» (Kaaberbøl sitert i Viemose, 2005, s. 79). Vi skal ikkje alle bli forfattarar, men vi skal alle dele erfaringar, og litterære framstillingar tilbyr språk og strukturar som vi treng i møte med eigne opplevingar.

Å dele opplevingar med andre er ein grunnleggjande sosial aktivitet. Utvikling av forteljarkompetanse kjem til i eit samspel mellom tilgang på fiktive univers og moglegheit til å delta i eit språkleg fellesskap. Ord og setningsstrukturar held den fiktive «verkelegheita» fast. Når vi les eller lyttar til tekstar, utviklar vi evna til sjølve å produsere tankar og meiningar. Vi blir kjende med kven vi er, og kva vi står for, og vi møter språk og mønster som vi treng når vi skal fortelje sjølve, anten det handlar om å setje ord på opplevingar vi har hatt i løpet av dagen, eller om å argumentere for politiske vedtak. Ein føresetnad for å lykkast er å kunne fortelje slik at den som lyttar, kan forstå: Kva må med, og kva kan utelatast, for at poenga skal komme fram? Korleis kan vi halde på merksemda til mottakaren?

Lesing – og med lesing meiner vi også å lytte til tekstar som andre les for ein – er ein langsam aktivitet. Den som skal skape samanhengar og hente ut meining, må kunne halde fast på informasjon som blir gitt over tid. Vi hugsar ikkje alle detaljar og må derfor velje ut kva vi skal ta med vidare for å få samanheng i det vi les. Å utvikle narrativ kompetanse handlar dermed om meir enn å utvikle evna til å følgje ei kronologisk framstilling. I møte med litterære univers øver vi opp evna til konsentrasjon og evna til å analysere og systematisere informasjon.

«Et barn som fratas fortellinger, fratas også visse måter å betrakte andre mennesker på», skriv den amerikanske filosofen Martha Nussbaum (2016, s. 30). Ho argumenterer for at fiktive framstillingar aktiverer innbillingskraft og førestillingsevne – og at desse eigenskapane er viktige samfunnsstrukturerande element. Å delta i eit samfunn handlar om å forstå dei som har det annleis, om å utvikle medkjensle. Nussbaum meiner at litteraturen er særleg eigna til å utvikle slik kompetanse. I møte med fiktive univers kan vi skifte ham; vi kan reise i tid, bli ein annan enn den vi er, og få innsyn i andre måtar å tenkje og handle på, og gjennom denne innsikta utviklar vi evna til å forstå oss sjølve og andre betre. Fiktive framstillingar opnar for undring, dei etablerer samanhengar og tilbyr erfaringar som vi ikkje har tilgang til i vårt eige liv. Ein treng ikkje ha ei kreftsjuk mor for å kunne leve seg inn i Monsteret kommer (2012) av Patric Ness og Sioban Down. Men gjennom å lese om korleis elleve år gamle Conor har det, får vi innsikt i kva det vil seie å leve nær sjukdom og død. Grunnlaget for identifikasjon ligg med andre ord ikkje i å lese om nokon som har det akkurat slik ein har det sjølv, men å bruke eigne livs- og leseerfaringar i møte med det som er annleis.

Forfattaren Erna Osland summerer det heile opp på denne måten: «Å leva og å lesa er same manøver» (Osland sitert i Kaldestad, 2003, s. 79). I møte med litterære univers øver vi opp evna til å undre oss. Vi må akseptere at noko kan ha fleire betydningar, og at vi kanskje ikkje forstår alt. Erkjenninga av at det vi les, er oppdikta (fiksjonskompetanse), og innsikt i korleis ei forteljing er bygd opp (narrativ kompetanse), har dermed nære koplingar. Fiksjon tilbyr avstand til det som er vanskeleg, men kan også gi nærleik og innsikt.



Å møte eit gjennomtenkt språk

Når pedagogiske institusjonar, som barnehage og skule, skal argumentere for arbeidet dei gjer, hentar dei ofte argumentasjonen frå det Trine Solstad kallar eit «leselæringsperspektiv» (Solstad, 2008, s. 21). Dette perspektivet viser til utvikling av språkkompetanse, munnleg og skriftleg, og er knytt til utvikling av lese- og skriveferdigheiter. Knapt nokon aktivitet er meir språkutviklande enn lesing. Daglegtalen er flyktig, språket vi møter i fiktive framstillingar, er gjennomtenkt. Det har særeigne kvalitetar. Gjennom å lese og gjennom å lytte til eit slikt gjennomtenkt språk får barnet tilgang til språklege modellar som det kan strekkje seg etter. Barnet får også auka bevisstheit om lydane i språket, det utviklar språkleg merksemd og gjer seg språklege erfaringar. Gevinstane er med andre ord mange.

Når vi les eller lyttar til tekstar, søkjer vi etter meining. Samtidig øver vi opp evna til å tenkje abstrakt: Orda representerer teikn som vi må lære å avkode og setje inn i samanhengar for å kunne skape meining. Vår bruk av omgrepet meining er knytt til at vi som menneske kontinuerleg sansar og fortolkar ord og bilde, kroppsspråk, stemmebruk og mimikk, fargar, kleskodar eller musikk som meiningsberande teikn. Vi «les» såleis ikkje berre bøker, men også film, bilde og lyd- og musikkfenomen. Når vi les prosatekstar eller lyrikk, er det for eksempel orda som er teikna; i bilde bøker er ord og bilde jamstilte teikn (sjå side 49). Når vi ser film, må musikk og lydeffektar koplast til dialogen vi høyrer, og til bilda vi ser. Teikna møter vi med våre eigne livserfaringar, som inkluderer erfaringar med kulturelle konvensjonar og tidlegare lese- og filmerfaringar.

For dei minste barna er lesing også knytt til utvikling av kompetanse om det som skjer utanfor her-og-no-situasjonen; dei må lære å dekontekstualisere. Anne Høigård forklarer omgrepet gjennom å vise til at små barn er til stades i det som skjer her og no (Høigård, 2019, s. 122). For å kunne delta i samhandling med andre må barn kunne forhandle om fortid og notid. Dei må vidareutvikle sin språklege her-og-no-kompetanse til ein språkleg derog-då-kompetanse. Dei må lære å snakke om det som har hendt, og om det som skal hende. I møte med ulike tekstar øver barn opp denne kompetansen.

Å få erfaring med eit mangfald av kulturens tekstar er også ein viktig dimensjon ved litteraturdidaktikkens danningsprosjekt. Barn skal utvikle seg som lesarar. Det vil seie at dei ikkje berre skal lære å lese, men at dei også skal utvikle kompetanse om eit språkleg og kulturelt fellesskap. Solstad kallar dette tolkingsfellesskapet for «leseoppdraging» – å leie barn inn i ein tekstkultur som skaper grunnlag både for kulturell identitet og individuell identitet (Solstad, 2008, s. 21). Ein sentral del av dette arbeidet er forankra i pedagogens kunnskap om barnelitterære uttrykksmåtar. Den som skal leie barn inn i ulike tekstunivers, må sjølv ha kunnskap om sjangrar og teksttypar, om ulike måtar å lese på og om ulike måtar barn responderer på.



Å bli ein lesar

«Vi går ikke bare inn i boka, vi ‘er i boka’», seier ein fagleiar i ein barnehage når ho skal beskrive kva lesing er.3 Å lese er med andre ord ein aktiv, mental prosess. Gode leseopplevingar kan få oss til å gløyme tid og stad, mat og drikke. Lesarar bruker ord som oppslukt eller fengsla om slike opplevingar. Ein viktig dimensjon i arbeidet med lesing og litteratur i barnehage og skule handlar derfor om å gi barn eit positivt forhold til lesing. Solstad kallar dette perspektivet for «leseoppleving», og ho understrekar at skal ein nå dei allereie omtalte måla knytte til lesing (leselæring og leseoppdraging), må ein skape interesse for litteratur (sjå også kap. 9).4 Barn som strevar med konsentrasjon, og som ikkje har utvikla kompetanse om litteratur, opplever sjeldan lesing som lystprega. Men den som har kjent gleda ved å tre inn i fiktive univers, vil søkje etter nye opplevingar.

I The Making of a Reader (1984) analyserer Marilyn Cochran-Smith korleis ein kanadisk førskule gjennom bevisste aktivitetar og ei aktiv pedagogrolle inkluderer barn i skriftkulturen og legg eit grunnlag for leseinteresse og lesekompetanse. I eit liknande perspektiv analyserer Ingeborg Mjør (2009) korleis høgtlesing av bildebøker for 0–2-åringar inneber ei rettleiing i kva det vil seie å lese fiksjonslitteratur. Foreldre som les, rettleier barna sine i korleis ein engasjerer seg i fiktive personar og hendingar. Dei tydeleggjer logiske samanhengar som har med årsak, verknad, motiv og konsekvensar å gjere. Dei formidlar også kva former for kulturell meining dei sjølve les ut av ord og bilde. Det kan vere humor eller ulike kjensler som finst i tekstane i form av kodar ein må lære. Foreldra oppmuntrar barna til å vere aktive lesarar som «samtaler» om det dei les, og engasjerer seg emosjonelt.

At foreldre og familiekultur spelar ei viktig rolle for om ein vil interessere seg for lesing, er også eit tilbakevendande poeng i The Making of a Reader. Fleirtalet i foreldregruppa ved den kanadiske førskulen tilhøyrer det ein gjerne kallar «utdanningsgruppene», det vil seie at dei har høgare utdanning, og at mange av barna bur saman med vaksne som sjølve har eit aktivt forhold til skriftkulturen. Dei er rollemodellar både som lesarar og skrivarar, og dei ser på bøker og lesing som viktige barndomserfaringar.

Også norske barn med ei etter måten sterk interesse for lesing kjem ofte frå familiar der dei les høgt, og der samtalar om det dei les og ser på fjernsyn, har ein viktig plass. Elise Seip Tønnessen (2000) framhevar at i slike samtalefellesskap har bøker, film og tv også eit læringspotensial i tillegg til å fungere som oppleving og underhaldning.5 Når vi veit kor viktig ein slik samtalekultur er, og at ikkje alle barn opplever denne forma for fellesskap heime, har institusjonar som barnehage og skule eit særleg ansvar for å leggje til rette for oppleving og meiningsskaping i møte med ulike tekstar.

Langt på veg er lesing ein individuell og personleg aktivitet, men i barnehagegruppa eller i klasserommet blir lesing også ein sosial aktivitet. Barn får delta i tolkingsfellesskapar. I moderne litteraturdidaktikk er ein einige om at kommunikasjon med andre om lesing utviklar oss som lesarar (Fish, 1980; Hennig, 2017; Rosenblatt, 1995; Aase, 2005). Gjennom samtalar kan ein «forhandle» om korleis tekstar kommuniserer, ein set ord på si eiga forståing og møter andres lesemåtar. Barn er tente med å bli bevisste på kva dei les, og korleis dei les. Dei er også tente med å bli kjende med måten andre les på, for då kan dei lettare forstå kompleksiteten i det dei les, og utbyttet av lesinga blir større. Men for å kunne skape kollektive tolkingspraksisar må ein arbeide aktivt for å utvikle interesse og engasjement for litteratur og lesing. I nokre høve, og kanskje særleg i møte med dei minste, kan det vere nyttig å skilje mellom litterær oppleving og litterær forståing. Det er mogleg å oppleve utan å forstå alt. Grunnlaget for forståing ligg i evna til å undre seg, og grunnlaget for undringa ligg i opplevinga. Den danske forfattaren Louis Jensen forklarer samanhengen slik: «Det, der ikke forstås, bliver […], gennem en bevidst og ubevidst proces, en nøgle til forståelse. Det uforståelige skaper forståelse og indsigt» (Jensen sitert i Henkel, 2009, s. 40).



Å vere ein aktiv lesar

Resepsjonsteorien (også kalla resepsjonsestetikk) er eit vendepunkt i moderne litteraturdidaktikk. Den prøver å forklare kva som skjer når vi les. Dei som les tekstar må sjølve skape om det dei les til «indre bilde». Teksten er «ein doven maskin» som krev samarbeid av lesaren, seier Umberto Eco (1996). Den tyske teoretikaren Wolfgang Iser (1974) karakteriserer lesing som ei kontinuerleg tilarbeiding av informasjon (ord, bilde, musikk osv.). I ein leseprosess ser ein tilbake på det ein har lese, og i lys av nye opplysningar. Desse dannar grunnlag for nye forventningar til korleis teksten vil utvikle seg. Lesaren kan bli kritisk, stille spørsmål ved eller akseptere det som teksten presenterer.6 Slike justeringar av korleis vi forstår ein tekst, skjer på bakgrunn av teikn og strukturar i teksten. Eit overordna perspektiv hos Iser og andre resepsjonsteoretikarar er at meining i ein tekst ikkje er noko som er nedfelt i teksten som ein definerbar eller objektiv storleik. Meining er interessant som menneskeleg erfaring. Lesaren møter tekstar med eigne individuelle og kulturelle referansar. Det medfører at ulike lesarar har ulike leseopplevingar, og at ein kan diskutere tekstar og forhandle om meininga i tekstane.

Iser er særleg kjend for teorien om implisitt lesar og tomrom i tekstar, to omgrep som prøver å forklare kva ei aktiv lesarrolle inneber. Begge beskriv tekststrukturar som inviterer lesaren til meiningsskaping.


Den implisitte lesaren

Med «den implisitte lesaren» siktar Iser til den lesarrolla som er innskriven i teksten: Eco kallar fenomenet modell-lesar (Eco, 1996, s. 180).7 I utforminga av ein tekst skriv forfattaren og illustratøren inn forventningar til lesaren. Desse kan dreie seg om leseinteresse og lesekompetanse, i nokre tilfelle alder og kjønn. Ein tekst instruerer lesaren i kva verdiar og haldningar han eller ho må tilpasse seg for å kunne akseptere det tekstuniverset som utfaldar seg. Det kan vere haldningar til eigenskapar, kjensler og motiv hos dei ulike karakterane i teksten. Dersom ein forfattar ønskjer at lesaren skal sympatisere med ein litterær karakter, vil han eller ho søkje å utforme karakteren slik at lesaren vil respondere med sympati. I ein del bildebøker og film vil derfor portrett spele ei viktig rolle fordi ansikt er så rike på emosjonell informasjon og intensitet. På same måten legg ein ut humorsignal dersom ein ønskjer at lesaren skal respondere med å dra på smilebandet. Med andre ord kan ein seie at tekstar er strukturerte ut frå visse intensjonar, og at dei forsøkjer å styre lesaren i tråd med desse intensjonane. Men tilpassinga går på ingen måte automatisk; lesaren kan spele med, men også yte motstand. Det hender at lesarar reagerer negativt på framstillinga av ein litterær karakter, kanskje på grunn av forteljarstemma i teksten.

Meining i ein tekst oppstår i eit samspel mellom lesarrolla teksten tilbyr, og konkrete lesarar. Lesaren må med andre ord søkje å tilpasse seg til den innskrivne lesarrolla. Det å lese handlar om å vere sensitiv overfor tekstar, derfor må barn også lære å setje til side for private erfaringar og interesser, slik at desse ikkje blir ståande i vegen for ei relevant lesing av teksten. Eit eksempel på dette kan vere treåringen som les bildeboka Til huttetuenes land (1970) av Maurice Sendak (sjå kap. 3). Max rømmer heimanfrå fordi han er i konflikt med mora. Kan hende er det heile ein draum eller ein leik, men i landet til huttetuane blir Max krona til eineveldig konge. Bilda viser at han får krone på hovudet. Treåringen kommenterer desse bilda med utsegner som «Bursdag!», «Bursdagskrone!» og «Eg har sånn!». Kommentarane viser korleis ein tekst aktiverer dei erfaringane lesaren sjølv har. Men på lengre sikt, kanskje allereie når dette barnet har lese boka eit par gonger, må han greie å setje dei private erfaringane noko til side, slik at dei ikkje står i vegen for det som faktisk hender med hovudpersonen Max.

Forfattarar som skriv for barn, utformar tekstane med ein intensjon om å lage koplingar mellom den implisitte lesaren og barnet som lesar. Men den innskrivne lesaren er ikkje ein rigid tekststruktur som ein berre kan tilpasse seg på éin måte. Barnelitteraturforskinga har mellom anna utvikla omgrep som allalderlitteratur og dobbel adresse for å vise at tekstar for barn også inviterer vaksne lesarar inn, og at lesarrolla kan fyllast på ulike måtar, fordi (ulike) barn og (ulike) vaksne møter tekstar med ulik erfaring.8

Det er også viktig å understreke at barn kan oppleve ein tekst som meiningsfull og interessant sjølv om dei ikkje responderer på alle dimensjonar ved og i teksten, for eksempel med referansar til andre tekstar (intertekstualitet), humor eller ironi. Slitesterke tekstar har ofte fleire etasjar, dei kan lesast på ulike måtar, og barn opplever gjerne nye sider ved ein og same tekst etter kvart som dei tileignar seg meir erfaring.



Tomrom i tekstar

Den implisitte lesaren i ein tekst blir i stor grad konstruert av det Iser kallar tomrom. Tomrom er strukturar i teksten som er usynlege eller implisitte, ein kan forstå det som det uskrivne eller det som ikkje er eksplisitt formulert. Lesaren må sjølv oppheve tomromma og konstruere samanhengar der teksten teier. Utan tomrom ville tekstar ikkje fungere, det å fortelje «alt» er urealistisk, det ville fungere utmattande både for den som skriv, og den som les.9 Tomrom i tekstar kan også kallast tolkingsutford ringar; dei sikrar at lesarar engasjerer seg ved å aktivere eigne livs- og leseerfaringar.

Éin type tomrom har med samanheng, logikk og kronologi å gjere. Ein roman kan for eksempel skifte perspektiv mellom ulike karakterar, og lesaren må fange opp kvar synsvinkelen er plassert. Tekstar kan også veksle mellom ulike tidsplan, det er ikkje alltid at det som hender først i ei historie, blir plassert først i ein tekst. Då må lesaren sortere og organisere hendingane ut frå kronologi. Denne typen tomrom er særleg viktige for forteljande tekstar der tidsaksen spelar ei sentral rolle, for eksempel i krim- og spenningslitteratur. Slike tekstar inviterer ofte lesaren til å delta i eit slags detektivarbeid. I teikneseriar og i mange bildebøker må lesaren konstruere samanhengar mellom verbale og visuelle tekstelement. Det gjeld særleg når ord og bilde samspelar etter det vi i kapittel 3 kallar avløysingsprinsippet, det vil seie at bildet inneheld viktig informasjon som verbalteksten ikkje omtaler, eller omvendt. Denne typen tomrom blir utfylte, i stille lesing eller i høgtlesing og samtale, når lesaren rekonstruerer hendingar og ser samanhengar mellom motiv, handling og konsekvensar.

Ein annan type tomrom har med kulturelle kodar og erfaringsbaserte assosiasjonar (konnotasjonar) å gjere. Iser diskuterer dette som tomrom som heng saman med kva kjennskap lesaren har til felles kulturelle referansar. Eksempel kan vere referansar til historie, litteratur eller politikk, eller til andre tekstar, undertekstar eller humor. I bildebøker kan det dreie seg om visuelle konvensjonar, som bruk av farge, markerte perspektiv (froske-, fugle- eller verdiperspektiv) eller bildeutsnitt (sjå side  67). Denne typen tomrom impliserer ein lesar som er sensitiv overfor det han eller ho les. Kvifor opplever vi noko som humoristisk? Kvifor opplever vi nokre karakterar som slike som skal ha vår sympati, kva er det som får oss til å tvile på andre? Korleis kjenner vi igjen ein skurk? Kvifor tenkjer vi at dette liknar på noko vi har lese før, eller at noko bryt med forventningane våre?

Vi møter med andre ord to kategoriar tomrom i tekstar. Den eine er knytt til samanheng, logikk og kronologi i den fiktive framstillinga. Den andre til kulturelle kodar og konvensjonar som lesarar vil møte på ulike måtar fordi dei har ulike erfaringar.10




Å lese for og med barn

Engasjementet vårt i tekstar er motivert av forventningar og bakgrunnskunnskap. Kjennskap til ein forfattar, ein illustratør, ein sjanger eller ein serie medfører ei førforståing som motiverer til lesing. Omgrepet førforståing er knytt til grunnprinsippet i hermeneutikken (fortolkingslæra), som nettopp vektlegg forventningane til lesaren. Det er også knytt til skjemaomgrepet frå kognitiv psykologi, eit omgrep som mellom anna er kjent frå Jean Piagets teoriar om kognitiv utvikling. Vi lagrar og organiserer erfaringar i mentale strukturar (skjema) som vi aktiverer ved behov. Ny informasjon blir fortolka i relasjon til tidlegare erfaringar, og aukande erfaring gjer skjema meir komplekse, relevante og fleksible.11 Når ein etablerer førforståing, aktiverer ein eit samspel mellom gjenkjenning og oppdaging. Ein sjanger eller ein serie kan aktivere lesarens førforståing og motivere til lesing. I tillegg gir førforståinga lesaren eit viktig grunnlag i møte med nye oppdagingar og erfaringar. Ei leseoppleving vil såleis alltid vere forma av samspelet mellom tekst og lesar.

Når pedagogen skal presentere ny litteratur for ei barnegruppe, er det derfor eit poeng å skape interesse gjennom å aktivere førforståing. Ein kan vise framsida, reflektere over tittel, baksidetekst og design og fortelje litt om kva boka handlar om (sjå også kap. 9). Ein kan også oppmuntre barnegruppa til å setje ord på eigne forventningar. I slike samtalar viser barn ofte sjangerkunnskap: Dei koplar tidlegare leseerfaringar saman med forventningar dei har til den «nye» teksten. Høgtlesing kan såleis hjelpe barnet til å utvikle seg som lesar.

Ifølgje Marilyn Cochran-Smith (1984) er høgtlesaren ein formidlar i mellomrommet mellom ein konkret tekst og konkrete mottakarar. Høgtlesaren kan til ein viss grad tilpasse ein tekst til ein lesar gjennom å gjere verbalspråklege endringar eller ved å kommentere visse aspekt ved ei bok, for eksempel samspelet mellom verbaltekst og bilde i ei bildebok. Høgtlesaren kan også bringe inn barns eigne erfaringar med eit litterært motiv eller ein tematikk, både frå eigne livserfaringar og frå tidlegare lesing. Ein kan vise til konkrete titlar eller sjangrar som barn kjenner frå før, og diskutere innhaldet i korrespondansane. Ein god høgtlesar er sensitiv over-for responsar og eventuelt manglande responsar frå barna og prøver å framkalle interesse for lesestoffet. I ein klasse der ein for eksempel les ein historisk roman, vil ein lærar leggje merke til kven av elevane som plasserer boka inn i ein historisk samanheng, og kven som ikkje gjer det. Cochran-Smith understrekar at ei slik formidlande høgtlesing er demokratisk fordi responsar og innspel frå barna blir respekterte. Det er også eit poeng at den vaksne gjennom ei slik engasjert høgtlesingsform er ein modell for ei aktiv lesarrolle og for korleis ein som lesar stiller seg til ulike teksttypar og sjangrar.

Om vi erstattar Cochran-Smiths terminologi med den til Wolfgang Iser, kan vi seie at høgtlesaren må forhalde seg til korleis ein konkret barnelesar tilpassar seg posisjonen som implisitt lesar i ein konkret tekst. Aksepterer barnet det fiktive universet, eller opponerer det kanskje mot «urealistiske» innslag? Korleis responderer barnelesaren på tomromma i teksten? Responderer barnet med humor på tekstens humorsignal eller med å identifisere tekstens koplingar til andre tekstar?

Barns munnlege og skriftlege responsar på tekstar vil vere uttrykk for korleis dei fyller ut tomme plassar og tilpassar seg lesarrolla i teksten. Men under høgtlesing og i samtale om tekst vil også den vaksne kunne modellere korleis han eller ho stiller seg til tekstmeininga. Spørsmål eller kommentarar frå vaksne kan såleis vere teikn på at dei vurderer noko som tolkingsutfordringar for barn, eller at visse tekststader kan vere interessante å samtale om fordi det kan finnast ulike lesemåtar. Vaksne styrer såleis til ein viss grad barns responsar, og det er det viktig å vere klar over.

For ein høgtlesar i barnehage eller klasserom kan det vere eit poeng å sikre ei viss fellesforståing undervegs i lesinga. Det kan ein samtale bidra til. Men samtalen kan også nyttast til å styrkje barns evne til undring. Det er mogleg å oppleve utan å forstå alt. Nokre barn treng meir tid enn andre for å kunne delta i eit tolkingsfellesskap. Og ikkje alle meistrar å respondere eksplisitt i møte med ei litterær oppleving. Det er viktig å ta omsyn til begge delar. Å lese for og med barn handlar om å vere seg bevisst si eiga rolle som formidlar og lage gode rammer rundt lesinga, og om å vere sensitiv for barns responsar, både verbale og nonverbale.


Barns responsar på litteratur

Responsar frå barn kan komme i mange former og ved mange høve. Dei kan vere spontane og komme før, under eller etter ei leseøkt. Dei kan også vere munnlege svar på førebudde spørsmål frå ein pedagog i ein littera- tursamtale, eller dei kan vere skriftlege etter at læraren har sagt at dei skal skrive leselogg. Mykje av det barn teiknar, skriv og leikar i etterkant av lesinga, kan ein også sjå som responsar. Gjennom slike aktivitetar reflekterer barn litterær kompetanse og lagar spor tilbake til det dei har lese. For pedagogar som skal stimulere leseglede og litteraturkompetanse hos barn, er det viktig å fange opp responsar der dei måtte dukke opp. Ein må vere nysgjerrig på kva barnet interesserer seg for, og samtidig kunne arbeide aktivt for å stimulere evna til å undre seg.

Lesing er personleg – ein les på ulike måtar. Det er gjort fleire forsøk på å kategorisere måtar å lese på. Litteraturpedagogen Louise Rosenblatt (1994) skil mellom estetisk og efferent lesing. Den estetiske lesinga handlar om lesing som subjektiv oppleving når ein tekst rører, engasjerer eller provoserer. Det kan for eksempel vere ei bildebok som appellerer på grunn av visuelle eller språklege kvalitetar: «Jeg syns den var veldig morsom, fordi jeg hadde liksom en samtale med gutten i bildeboka», seier Ina (10 år) om Ei kjedeleg bok (2017) av Vegard Markus. Den estetiske lesinga aksepterer fiksjonen på fiksjonens premissar og inviterer til deltaking. Den efferente lesinga er informasjonsretta; ein les av sakleg interesse, kanskje for å lære noko: «[D]et var jo greit å lære litt om Googleplex, verdens største tall», seier Ola (10 år) etter å ha lese Googleplex; verdens største tall (2017) av Magnus Holm og Rune Markus. Om bildeboka er prototypen på ein tekst som inviterer til estetisk lesing, er bruksrettleiinga prototypen på den efferente. Dei to lesemåtane er ulike, men ofte vil ein og same tekst invitere til begge.

Den danske litteraturdidaktikaren Bo Steffensen (2005) opererer også med ei todeling: Å lese fiktivt kan samanliknast med Roseblatts estetiske lesing, og å lese faktivt kan samanliknast med den efferente lesinga. Vibeke Hetmar, også ho dansk litteraturdidaktikar, opererer også med eit todelt perspektiv. Hetmar (2004) meiner at det er eit mål både å leve seg inn i teksten og å utvikle eit analytisk forhold til han. Ei slik tilnærming kallar ho å lese med fordobling. I mange klasseromssamtalar vil begge orienteringsmåtane vere til stades. Nokre elevar kan bruke begge, andre vil kanskje i første rekkje gi uttrykk for at dei lever seg inn i, eller ikkje lever seg inn i, det dei les.

For ein litteraturlærar er det også ei utfordring å prøve å utvikle ulike lesemåtar hos elevane, slik at dei kan forstå kva eigenskapar teksten har, og korleis desse eigenskapane gir dei ei spesiell leseoppleving. Forskarane Elaine Handloff og Joanne M. Golden (1995) har lansert sju moglege responskategoriar for å vise kva ein litteraturformidlar kan forvente å møte når han eller ho søkjer innsikt i leseopplevingar og lesekompetanse hos barn. Responskategoriane er kanskje særleg interessante i møte med grunnskulebarn.

Fortolkande utsegner: Formuleringar om overordna tematikk i ein tekst og korleis han er relatert til liv og samfunn. Slike tema kan vere mobbing eller integrering, og barn kan meine at dei er meir eller mindre relevante, eller at dei vil vekkje meir eller mindre gjenkjenning hos lesarar. Eksempel på ei fortolkande utsegn finn vi i kommentaren til ei elleve år gammal jente etter at ho hadde lese Matilda (1988) av Roald Dahl: «Jeg vil anbefale boka for folk som liker frekke, rare og morsomme personer i bøker, og som synes det er kult når en jente setter sinnssykt urettferdige voksne på plass.»

Litterære vurderingar: Utsegner (munnlege/skriftlege/teikningar/ leik) som vitnar om nærlesing. Barn peikar på språkleg eller visuell stil, sjanger eller konkrete motiv og litterære referansar i ein tekst. Ein åtteåring som hadde sett Disney-filmen Den lille havfruen (1989), responderte for eksempel med å skrive ned følgjande liste over fem filmar/eventyr med kvinneleg «skurk» (og ein mannleg til sist): «Ursula i Ariel – Kruella i 101 Dalmatinere – Stemoren i Askepott – Den Onde heksen på Tornerose – Jafar på Aladin». Lista kan lesast som ein kommentar til gjenbruk av motiv i eventyrsjangeren.

Litterære vurderingar kan også evaluere ein tekst ut frå kvalitet, om han for eksempel er underhaldande, original eller urealistisk.

Parafrase: Utsegner som gjenfortel handlinga (personar, hendingar, motiv, konsekvensar). Slike samandrag eller parafrasar seier noko om kor sensitiv lesaren er overfor ein tekst, og om korleis lesaren oppfattar forholdet mellom sentral og meir marginal informasjon. I ein klasse vil variasjonen vere stor når det gjeld korleis elevar parafraserer ein og same tekst.

Personleg respons: Utsegner som seier noko om ei leseoppleving, om interesse eller kjensler som ein tekst har aktivert. Er det noko som rører, uroar, gler eller provoserer? I Disney-filmen Løvenes konge (1994) er Scar etablert som den vonde frå første filmscene. I sluttsekvensen i filmen er mordaren og diktatoren overvunnen av dei gode kreftene. Også hyenane, som til no har vore medspelarane hans, vender han ryggen. Han står aleine, døden ventar for tyrannen. Ein sjuåring har følgjande kommentar til scena: «Eg veit det ikkje er meininga, men eg synest faktisk litt synd på Scar no.»

Personlege assosiasjonar: Utsegner om korleis ein tekst har til knyting til eigne erfaringar, eventuelt at han ikkje har det. Ei jente som las bildeboka Tvillingbror (1995) av Liv Marie Austrheim og Akin Düzakin, om den utagerande jenta og den forsiktige, snille broren, hadde følgjande forklaring på at ho stussa ved kjønnsrollene i boka: «Gutane inne hos oss (på barnehageavdelinga), dei er slemmast.» Venninna støttar henne med å seie: «Jenter pleier vere snille, gutar pleier vere rolsete (uvørdne).»

Normative utsegner: Utsegner av etisk eller moralsk karakter, for eksempel om kva karakterar i ei bok burde gjort eller ikkje. I Vigdis Hjorths bok Anne + Jørgen er sant (1984) går hovudpersonen Anne i fødselsdagen til erkerivalen Ellen: «Ellen hadde dekket fint bord med duk og servietter som var brettet som svaner, og bordkort hvor navnene sto med forskjellige farger. Annes sto med brunt» (s. 86–87). Ei åtteårig jente avbraut her høgtlesaren med følgjande kommentar, truleg på bakgrunn av kjennskapen ho hadde til kodane for korleis ulike fargar er kopla til status og verdi i jentekollektiv: «Det var skikkeleg stygt gjort mot Anne!»

Diverse: Når barns kommentarar ikkje har relevans for innhaldet i ei bok, for eksempel når dei manglar motivasjon eller er i opposisjon. Ein fjerdeklassing skulle skrive både referat og ei personleg vurdering av bildeboka Sinna mann (2003) av Gro Dahle og Svein Nyhus. Boka er dramatisk og emosjonelt intens, ho handlar om eit barn som lever med ein far som slår mor. Brutaliteten er ikkje underkommunisert. Først skriv eleven at boka handlar om «Boj som har en far. Og inni faren bor sinna mann. Så gjør sinna mann sånn at han blir så sint». Så formulerer eleven si meining om boka: «Den var kjedelig. Fordi jeg liker mer voldelige ting.» Eleven unngår å gå inn i konflikten og tematikken i boka. Men kan hende er det ikkje alvorleg meint, det han skriv. Kan hende prøver han å vere morosam – eller å provosere læraren? Det å skrive nok om eit komplisert emne kan vere krevjande, og Sinna mann er nok først og fremst svært komplisert å reflektere over aleine for ein så ung elev. Utsegna frå eleven kan vere uttrykk for at han opponerer eller distanserer seg frå oppgåva.

Barns responsar kjem med andre ord til uttrykk på ulike måtar. Ofte vil dei aller minste barna vise sitt engasjement gjennom eittords- og toordssetningar, peiking, mimikk, gestar og rørsler. Kan hende vinkar barnet og seier «ha det» når eit bildebokoppslag viser ei avskjedsscene. Kanskje seier barnet «oi» eller «huff» når hovudpersonen opplever noko dramatisk. Begge delar er teikn på ei engasjert deltaking i det universet ei bok faldar ut.

Med alderen blir leseerfaringane så mange at nye tekstar i større grad blir lesne opp mot ein etter måten kompleks tekstkompetanse. Vi vil like-vel understreke at tekstkompetansen i ei barnegruppe alltid vil vere svært variert, på alle årstrinn, og at ulike tekstar fremjar ulike responsar. I møte med humoristiske tekstar er smil, knising eller latter fullgode responsar. Andre gonger fremjar teksten ein les, refleksjon knytt til identitet og eksis-tens, liv og død. Somme tekstar fremjar samsfunnkritikk eller kastar lys over historiske drama og konfliktar.

Barn må lære at ulike tekstar krev ulike tilnærmingar. Dei må få moglegheit til å lære korleis ein kan nærme seg ein tekst, og korleis ein utviklar sensitivitet overfor tomrom i ein tekst. Barn må også lære korleis ein kan samtale om tekstar i eit inkluderande og demokratisk fellesskap. I desse samtalane dreier det seg ifølgje litteraturdidaktikaren Laila Aase ikkje om «å overta teksttolkinga til læraren, men om å formulere og reformulere eiga forståing gjennom å høyre korleis andre les og formulerer leseforståing» (Aase, 2005, s. 18).

I all litteraturdidaktikk, anten han utspelar seg i barnehagen eller klasserommet, er pedagogen sentral. Han eller ho er viktige modellar for leseinteresse og lesekompetanse. For å analysere og stimulere barns lesing må pedagogen aktivt bruke sin eigen tekstkompetanse. Han eller ho må kjenne igjen spor av sjangertrekka i eventyret når barnehagebarnet har «dikta» eit eventyr sjølv. Han eller ho må også kunne forstå at barn aktiverer det dei veit om «Dei tre bukkane Bruse», og erfaringar dei har frå badeland, når dei blir introduserte for ei bildebok som heiter Bukkene Bruse på Badeland (2009). Han eller ho er då førebudd på at responsane frå barna spring ut av samspelet mellom dei to tekstane og eigne erfaringar og kan utnytte dette, for eksempel i ein litteratursamtale. Likeins må ein pedagog kunne sjå korleis femteklassingar utnyttar kunnskapen sin om fantasysjangeren når dei lagar ei skisse til eit kapittel i ein eigen fantasytekst. Pedagogen kan også oppdage at det som tilsynelatande er eit enkelt handlingsreferat, får fram sentrale trekk ved boka som er referert. Når pedagogen identifiserer og forstår den litterære responsen frå barnet, kan han eller ho også følgje opp og oppmuntre til vidare refleksjon. Lykkast ein, aukar tekstkompetansen hos barnet.




1  I 2000 blei forteljingane om Dustefjerten samla i Den store stilige Dustefjertboka. Rammeforteljinga i denne første boka er ikkje med i samleutgåva.



2  Det finst ulike teoretiske tilnærmingar til korleis barn utviklar evna til å skilje mellom fiksjon/ leik og verkelegheit. Currie (2005) diskuterer vårt engasjement i fiksjonar i tilknyting til evna til å simulere (simulate) eller førestille seg. Det handlar om å sjå seg sjølv i andres situasjon, slik at ein opplever andres handlingar og kjensler som legitime. Currie ser førestillingevna som eit vilkår for at menneske kan ha emosjonell kontakt. Han meiner at evna etablerer seg ein gong mellom treårs- og fireårsalderen, men det sentrale er at barnet før skiftet ikkje kan ta andre enn sine eigne perspektiv på verda. Etter skiftet kan barnet vurdere korleis og kvifor andre personar har sine haldningar og sine motiv.



3  Sitatet er henta frå Lesepraksiser i barnehagen (Solstad et al., 2008, s. 14). Her siterer Trine Solstad ein fagleiar i ein prosjektbarnehage.



4  Solstad understrekar at utvikling av leselyst og leseoppleving er grunnleggjande for å lykkast med leseopplæringa og leseoppdraginga, og argumenterer eksplisitt for å sjå på lesing som ein aktiv, estetisk prosess (Solstad et al., 2018).



5  Tønnessen (2000) opererer med fire ulike kulturprofilar for mediebruk og medievanar hos barn og familiar: middelsbrukarar, storsjåarar, lesehestar og minimalistar. Det er særleg lesehestane som blir knytte til ein familiekultur der samtalen mellom vaksne og barn står sterkt.



6  Wolfgang Iser seier det slik: «We look forward, we look back, we decide, we change our decitions, we form expectations, we are shocked by their nonfullfilment, we question, we muse, we accept, we reject» (1974, s. 223).



7  Les meir om implisitt lesar for eksempel i Chatman (1978) eller Jakob Lothes Fiksjon og film. Narrativ teori og analyse (2003).



8  Barnebøker som også appellerer til vaksne lesarar, blir gjerne kalla allalderlitteratur, ambivalente tekstar eller tekstar med dobbel adressat. Tekstane kan byggje på klassiske barnelitterære konvensjonar, men samtidig eksperimentere med og fornye desse gjennom humor, ironi, parodi og intertekstualitet. Alice in Wonderland (1865) av Lewis Caroll, A.A. Milnes bøker om Ole Brumm og Tove Janssons Mummi-bøker blir ofte brukte som eksempel på barnebøker med dobbel adressat. Slike får ofte klassikarstatus og ein litteraturhistorisk posisjon som fornyarar av barnelitteraturen. Samtidig blir dei problematiserte som barnelitteratur og utsette for revisjon og forenkling (adaptasjon). Les meir om fenomenet for eksempel i Bache-Wiig (1996) og Ommundsen (2010).



9  Wolfgang Iser skriv følgjande: «If a person were shown a film of an ordinary whole day in his life, he would go mad» (1978, s. 181).



10  Dei to «tomromskategoriane» er knytte til lingvisten Ferdinand de Saussures skilje mellom ein syntagmatisk og ein paradigmatisk dimensjon i språklege ytringar. Den syntagmatiske aksen er knytt til samanheng, logikk og kronologi. Den paradigmatiske aksen er knytt til tematisk meining: semantikk og kulturelle kodar og konvensjonar.



11  Piaget kallar det assimilasjon når nye informasjonar og inntrykk lett kan tilpassast allereie etablerte skjema. Han kallar det akkomodasjon når etablerte skjema må reviderast og utvidast for at ny informasjon skal passe inn. Akkomodasjon blir sett på som «læring».

